दरअसल, हंगरी में आयोजित हो रहे इस इंडियन फिल्म फेस्टिवल का मकसद भारत और हंगरी के बीच कला और संस्कृति को बढ़ावा देना है, क्योंकि भारतीय फिल्में की अपनी एक खास चमक और रंग होती है। भारतीय सिनेमा एक ऐसा प्रतिष्ठित ब्रांड माना जाता है, जिसका लक्ष्य लोगों के बीच खुशियां फैलाना है, क्योंकि इसमें शामिल गाने, नृत्य और संगीत मानव जीवन के कैनवास पर बड़े पैमाने पर प्यार, बंधन और विभिन्न मानवीय भावनाओं एवं गुणों को चित्रित करते हैं। बुडापेस्ट के दर्शकों को इन भारतीय फिल्मों के माध्यम से भारत के महान फिल्मकारों की रचनात्मक प्रतिभा से पैदा हुए कुछ महान कार्यों को देखने का अवसर मिलेगा, जो दोनों देशों के बीच दोस्ती के बंधन को मजबूत करने में मददगार साबित होगा। इंडियन फिल्म फेस्टिवल में भारत की सात फिल्मों का प्रदर्शन किया जाएगा, जिनमें ‘बाहुबली : द बिगनिंग’, ‘बाहुबली : द कॉनक्लूजन’, ‘साहेब बीवी और गैंगस्टर 3’, ‘102 नॉट आउट’, ‘जब हैरी मेट सेजल’, ‘रॉन्ग साइड राजू’ और ‘मुल्क’ शामिल होंगी।